정조 3년
己亥十月初三日辰時。上御誠正閣。領左相入侍時。領議政徐命善。左議政洪樂純。左副承旨李在學。記事官李兢淵金健修李信祜。以次進伏訖。命善曰。日間聖體。若何。上曰。一樣。命善曰。昨日左相疏批中。有所愼之敎。伏未知症候若何。上曰。適有感氣而不過一時之症也。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。亦一樣矣。命善曰。臣於此職。豈有一毫近似者乎。況別諭辭敎。尤非如臣無似。所可承當。而昨日批旨懇至。惶感無地。一身私計。有不暇顧。雖未免冒沒承膺。而臣之畢竟狼狽。理之必至。臣身狼狽。卽朝廷之狼狽。臣身雖不足恤。其於國事何哉。不待狼狽。早賜斥退。改卜可堪之人。以畀元輔之責。是臣區區之望也。上曰。過矣。予之倚毗於卿等。委任於卿等之意。已悉前後疏啓之批。而顧今世道之責。非卿等而將誰任也。予不欲更事覶縷矣。命善曰。臣之所恃者。惟左相。而左相今已膺命。此後凡事。勢將與左相。相議而爲之矣。樂純曰。臣於前後疏啓。冒萬死陳懇。今則肝血已乾。而古人謂人雖至愚。自知則明。臣雖愚迷。亦豈無自知者乎。後世之輔相。雖曰。不如古人。豈有如臣不肖者。亦嘗冒居乎。昨日批旨中。涉川支廈之責。雖使古人有才德者當之。猶懼不堪。況如臣者。豈有一毫承當之望乎。臣之辭懇。實出中心之自量。非效他人之例讓。而及承室中舟中之聖諭。臣益切感激。無以爲辭。不得已冒沒入肅。而早晩僨誤。臣實自期。非惜臣身。人將謂何。惟願聖明。早賜斥退焉。上曰。卿亦過矣。世道之責。任之於領相與卿。而奉朝賀未畢之志事。非卿而誰可當之乎。樂純泣曰。往在乙未至月晦。臣姪。復入春坊。將以身死。泣語於臣曰。從子固當死矣。禍豈及於伯父乎。臣亦泣而答曰。是何言耶。汝死。吾豈能免死乎。凡人之於朋友。相許以知己。適當其患難。則以一死報。況汝受邸下莫大之恩者乎。汝其入去。爲邸下剖腹。可也。何幸皇天默祐。宗祊復安。臣亦嘗語臣姪曰。春宮御極之後。汝卽告退。以此相戒。伊後亂逆疊生。國勢孤危。未免有設置宿衛之擧。臣每見其心焦不寧而亦不敢復言矣。今日之能辦此者。雖緣國事之稍定。而非我聖上之至仁大度。其何能如是乎。是所謂光武能成子陵之高也。臣心喜幸。固無可言。而第念宿衛之地。虛無人焉。中夜繞壁。不覺彷徨矣。上曰。奉朝賀事。不知者。或疑予君臣之間。而予語奉朝賀曰。此則不足憂也。予嘗讀古人書。粗知義理。故欲使奉朝賀。無失令名。至勸學問矣。今於此請。一言卽許者。實由於予躬之不暇恤也。而卿疏中宸居無宿衛之人云者。不覺於悒矣。樂純曰。臣與奉朝賀。雖是猶父猶子之間。而奉朝賀則天品瀅澈。無所礙滯於事爲之際。臣則賦性鈍滯。不能事事。此則殿下亦嘗俯察。臣何敢煩陳。而顧今奉朝賀則告退。而臣獨當大任。自顧無似。雖列卿之位。猶不可堪。況此相職乎。冒據非據。終至僨敗之境。則非但臣罪難赦。豈不有傷於殿下之明乎。臣之所望。惟在於速賜斥退矣。上曰。卿之德量望實。予已熟知。卿雖以遲鈍爲辭。而予旣以誠心任卿。卿亦以誠心當之。至於成敗利鈍。非所逆覩。但當一付之天。可也。予雖狀年而屢經艱虞。受傷亦多。欲自今日以後。國家大事。雖可摠攬。而自此以下。則悉皆委之於卿等。卿等雖或有議論之不同者。始雖參差。卒歸爛漫。使予少紓宵旰之憂。以補氣血之勞。則不害爲祈永之一端。且予嗣服後。略有所施措者。未知其得宜與否。而今日之道。不過堤坊與鎭安。兩行不悖而已。此外。別無他道。卿等更勿辭遜。好矣。命善曰。臣旣出脚。豈敢爲飭辭例讓之計。亦豈出避怨免謗之心哉。惟當生死向前。爲一分圖報之地。而其於本無才識何哉。前則首揆在焉。而且有所往復相議處。今則臣冒居元輔之任。且無可依仰者。惟當與左相。爲依恃之計。此外更無所達矣。樂純曰。屢屢下敎。丁寧懇至。臣不敢更有所達矣。上曰。奉朝賀自今以後。不復以朝廷事言予。予亦不復以朝廷事。及於奉朝賀。俾保其晩節之淸香。惟卿等。可當世道之任。而今之國事。較諸數年以前。稍有異焉。比如家舍之重創。繩墨尺度。略有頭緖。遵此爲之則。雖千百間大廈。亦將無難矣。卿等一遵何約束。奮發直前。內外交修。寬猛得中。使予忘憂。好矣。命善曰。聖敎允當矣。上曰。卿等有何所達者乎。命善曰。臣則別無可達者矣。樂純曰。臣非敢效政府故事。爲初筵陳奏。而自前有業欲一陳者。敢此仰達矣。聖上不知臣不肖。置之輔相。臣之不肖。何敢當是任。苦懇力辭。窮蹙無歸。不得已暫爲叩謝之計。而及登筵席。仰聆天語。益覺隕越。俯顧微分。益覺慙惶。今之國勢。四顧茫然。一無可恃。如臣者。無所重輕。但臣之所恃者。我聖上耳。昔先正臣宋時烈。告于孝廟曰。臣友金益熙來言于臣曰。一世必有領袖。以做事功。今則逢大有爲之時。無一領袖。吾輩當以我聖上爲領袖。生死以之。此言竊悲。伏願無孤臣等之望。當是時也。强敵外詈。凶逆內肆。獨賴孝廟聖武。世道終至於休明。功業巍蕩於世室。今臣等之所望於殿下者。亦有先正之有恃於孝廟者也。人臣之贊其君。必曰。聖明。此例語也。臣之仰殿下。眞聖明也。登極後。大處分大擧措。仁至義盡。無一私意。非聖明而然乎。不幸亂逆疊出。國勢綴旒。是故治效未著。人心未定。紀綱不立。朝廷不正。此豈殿下初心。亦豈臣等之所望。然自古無不可爲之時。其要。只係於君心之不懈。臣本蒙識。雖不敢效前人初筵故事。而憂愛之心。貫諸心腑。不敢自外。今日事。無過於急務大本。嗚呼。無論將治將亂。其急孰有大於儲嗣乎。四百年宗社之托。在於殿下。而春秋將近。而立國本空虛。大小臣民。孰不焦慮竭悶乎。御製仁明園挽詞。悲切感傷。見者莫不流涕。嗚呼。以殿下之聖。何屯艱之若是。坤殿患候。自內雖加醫治。而久未見效。雖以閭巷言之。有積苦貞疾者。或朝劇暮歇。或昔疾今瘳。而能有産育者。此群情之所望於今日者也。臣與臣姪子。尋常以此爲憂。臣之姪子。亦旣屢陳。昨聞又以此泣請於將退之時。伏望殿下。以其惜去之聖心。從其爲國之苦懇焉。故監司臣金澄。當孝廟丁酉。請選名家之子。以廣螽斯之慶。當時顯廟在邸。春秋鼎盛。而澄之言尙復如此。忠於其君者。孰無是心也。惟殿下淵然深思。斷然卽行。無使臣姪之言歸虛焉。此所謂急務也。殿下性質高明。見理見事。洞澈玲瓏。凡其施措。無所礙滯。臣常欽嘆。而惟其高明之故。或有欠於博厚悠久。夫高明也博厚也悠久也。備是三者。然後可以合天地之道。成造化之功。昔宋臣朱熹。勉其友張栻曰。竊瞷所存。大抵莊重縝密。氣象有所未足。以故所發多暴露而少含蓄。此殆涵養本原之工。未至而然也。以此慮事。吾恐視聽之不能審而思慮之不能詳也。願察此言。朝夕點檢。絶其萌芽。勿使能立。則知定慮精。其於有爲。事半而功倍。栻大賢也。朱子以此勉之。臣愚死罪。願殿下常留念於此言。則聖學益明。治效可著矣。此所謂大本也。我國家立國。專尙儒術。民貧兵弱。無一可恃。能延國脈於無疆者。乃崇儒之功也。聖上淵乎遠覽。至誠招延。兩儒賢。次第登朝。出入經席。講論訏謨。列朝盛事。復見于今。而金亮行。則疾病沈頓。不可久留。宋德相則以款款之忠。知無不言。言無不陳。一朝翩然還山。是豈爲一冢宰之陞而然哉。必有其以也。山林之言。雖不必事事而盡用。至其要切最宜於風敎者。固當畫卽施行。而如人才之薦。淸白之選。是何難事。而閱歲無聞。雖云季世。豈無好人。無好人三字。非有道者言。況位居宰相者。平生不識一箇好人。其不好善可知也。自肅考以來。百餘年間。以臣所聞。淸白之吏。不患無人也。臣待罪列卿時。常歎此事。而大僚在前。諸公無言。臣不敢獨聒。今適猥忝三司。先獻經術之士二人。一則先正臣宋時烈後孫。名曰。煥箕。固窮讀書。通經學古。此則臣待罪錦營時。熟知之。嘗擧於道薦。又有韓啓增者。心地堅固。經術通明。七十殘齡。三旬九食。咿唔之聲。若出金石。此則臣雖不知。得之於聽聞者熟矣。此二人者。乃聖世之逸民。儒林之善士。當此逐日開講之時。臣謂宜招以經筵官。使之朝夕啓沃。則宜有所益。伏乞留念。臣耳目雖短。旣擧二人。乞令廟堂諸臣。各擧其所知。而淸白之吏。亦遵公正之議。以勵貪墨之俗。而若又慢不奉行。是輕朝廷也。宜有責罰也。宋德相之去。亦逾月矣。招之旣艱。去之甚易。若一去而不復致。則豈非可惜乎。旣非果忘之士。若更加敦召。豈不幡然乎。不切時體。山人之本色。山人切於時體。焉用山人。儒者之於人國。其言雖不切時樣。其心則蓋明天理正人心。治國之良法。莫過於此。譬如久病將死之人。得粱肉之滋。蔘朮之補。雖不能一朝蹶然而起。久則氣健神旺。復爲完人。其功甚大。殿下聖明。盡燭此理。伏願深留聖意。臣於言路一事。竊有訝惑。而憂悶者。臺閣之委靡。莫甚於向年。桁楊荐棘。言發輒至。猶有言者。今則聖上。廣開不諱之門。屢降求言之敎。三司之臣。瘖無一言。豈今日朝廷。盡是元凱。今日牧宰。盡是龔黃。今日民習。盡是可封而然耶。若此不已。則人心去益放僻。將無所不至。而雖有大權奸。殿下無從而聞。此豈細事。臣愚迷。莫究其端。願特降明命。曉諭在廷。使嘉言日進。國脈益固。凡有以言獲罪者。一竝調敍。使四方。咸知聖上來諫之德意。今日之習俗。委靡不振。蓋已難矣。若君上罕御經筵。則群下當苦口力爭。今聖上日御經筵。而經筵之官。特進之班。互相厭避。喉院疲於促督。下吏困於奔走。甚至來待有命。正時已入。臨急顚倒。不成事體。此可謂愛其君乎。愛其身乎。臣竊慨然。此後若復如此。亟加譴罰。以警其他。堂堂淸朝。豈患乏人也。上曰。卿之所奏儘好。當留念矣。命善曰。左相所奏皆好。而第一條。尤是急先務也。奉朝賀告退之日。亦有所陳達。而此非但左相叔姪之言也。實是一國之所顒望者。雖於今日。卽賜開納焉。上曰。左相所陳。皆得古相之體矣。命善曰。江華留守。未及交龜。故左相尙佩密兵符。其在朝體。誠極未安。新留守蔡濟恭。各別催促。使之卽爲辭朝。以爲今日內交龜之地。何如。上曰。依爲之。仍命領左相先退。命書傳敎曰。卿胡曠日闕起居之禮耶。予之所以目今其能寓意而寄心。朝起而待卿之造焉。卿之歸也。又待此夜之過。而來朝之造朝也。卿若念此。則又何遲徊於承候之事歟。卿其念之。卽爲入來承候。莫孤予此意事。傳諭于奉朝賀處。上命退。諸臣以次出。